Лъэпкъхэм я унэм щагъэлъагъуэ
ГъуазджэхэмкIэ европей академием и академик, КъБР-м и цIыхубэ сурэтыщI Бгъэжьнокъуэ Заурбэчрэ «Нартхэм я фIыгъуэхэр» VIII дунейпсо сабий-ныбжьыщIэ зэпеуэ-фестивалым щытекIуахэмрэ я IэдакъэщIэкIхэм я гъэлъэгъуэныгъэ 2016 гъэм щэкIуэгъуэм и 1 — 18-хэм щекIуэкIынущ Лъэпкъхэм я унэу Мэзкуу дэтым.
Фигу къэдгъэкIыжынщи, «Нартхэм я фIыгъуэхэр» дунейпсо сабий-ныбжьыщIэ зэпеуэ-фестивалыр 2008 гъэ лъандэрэ ирагъэкIуэкI Лъэпкъхэм я унэу Мэзкуу дэтымрэ ди лъахэгъу сурэтыщI-модельер ТIажь Альбинэ и фондымрэ.
Илъэсийм къриубыдэу «Нартхэм я фIыгъуэхэр» фестивалым хэтащ Урысейм и щIыналъэ 13-м, Европэм, Азием, Африкэм, Латин Америкэм, Израилым я къэралыгъуэ 25-м щыщ лъэпкъ 53-м я сабийрэ щIалэгъуалэу мин 14-м нэблагъэ. КИФЩI-м, Ипщэ федеральнэ щIыналъэм, Мэзкуу, Абхъазым, Тыркум, Иорданием, Италием щекIуэкIа зэпеуэ-фестивалхэм щытекIуахэм я IэдакъэщIэкIхэм я гъэлъэгъуэныгъэхэм цIыху мин 30-м щIигъу кърихьэлIащ.
ЩэкIуэгъуэм и 1-м яубла иджырей гъэлъэгъуэныгъэри абы еплъынухэм гунэс, гъэщIэгъуэн зэращыхъунур ди фIэщ мэхъу.
Уэрдокъуэ Ланэ.
